**ecouri paralele**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

mai ştii lanurile de porumb

deşirându-se în ecouri paralele?

ţi-ai sfâşiat rochia alergând

desculță după o sperietoare de ciori

după o umbră de pasăre,

mai ştii lanul de porumb despicat

în care te-am pierdut înainte de a te cunoaște?

ţi-ai fost peticit rochia cu un porumbel trist,

în timp ce eu ascultam desfrunzirea

cu urechea stângă

şi glasul pământului cu urechea dreaptă

iar tu spuneai că auzi un pian în vânt

şi scrâşnete de fluturi

peste creștetele oamenilor

care nu voiau decât să se mai rotească

încă odată cu planeta

în jurul propriei axe,

mai ştii lanul acela de porumb în lapte

numai bun de pieptănat

în care îţi căutam picioarele prea lungi

de atâta apus

- mulțumesc pentru tot îţi spuneam

dar trebuia să te cunosc

înainte de a ne mistui în propriile

cearcăne

înainte de strigătul sufletului în pustiu

dar am să te las să mă mai împresori

odată la o răscruce de tăceri

cu orizontul coapselor tale,

totuşi, din mijlocul rugului

auzi şi tu munţii prăbuşindu-se în serpentine,

viorile de mătase coborând printre maci,

auzi pianul care se rotește în vânt,

pentru dumnezeu,

secundele în delir

le auzi?